b"\n_START_ARTICLE_\nSant Juli\xc3\xa0 del Fou\n_START_SECTION_\nOrigen\n_START_PARAGRAPH_\nEl top\xc3\xb2nim es troba document per primera vegada sota el nom d'Alfozi l'any 941. El 1142 el bisbe de Barcelona i el bisbe de Vic consagraven l'esgl\xc3\xa9sia de Sant Juli\xc3\xa0. Fins al 1822, la parr\xc3\xb2quia de Sant Juli\xc3\xa0 d'Alfou va pert\xc3\xa0nyer a la Batllia de Vilamajor.\n_START_SECTION_\nCarrer i Bra\xc3\xa7 de Barcelona\n_START_PARAGRAPH_\nL'any 1384 el rei Pere III el Cerimoni\xc3\xb3s conced\xc3\xad a la Batllia de Vilamajor compresa per Sant Pere de Vilamajor -La For\xc3\xa7a de Vilamajor-, Santa Susanna de Vilamajor, Sant Juli\xc3\xa0 d'Alfou i Cardedeu el t\xc3\xadtol de Carrer de Barcelona pel qual diposava que tots els ve\xc3\xafns poguessin gaudir de tots els privilegis, llibertats, gr\xc3\xa0cies, franqueses, usos i costums que havien estat concedits a la ciutat de Barcelona.\n_START_SECTION_\nEdifici\n_START_PARAGRAPH_\nL'esgl\xc3\xa9sia \xc3\xa9s una construcci\xc3\xb3 del segle XII, engrandida en els segles XVI i XVII, XVIII i XIX. La portalada s'obre a ponent, i est\xc3\xa0 datada l'any 1643 amb una cap\xc3\xa7alera en forma de petxina, el portal amb motllures, i sobre el portal, una finestreta. \xc3\x89s d'una sola nau, petita, d'estil rom\xc3\xa0nic, amb volta de creueria i la clau decorada, l'obra \xc3\xa9s de paredat i est\xc3\xa0 emblanquinada. La fa\xc3\xa7ana \xc3\xa9s de construcci\xc3\xb3 posterior, decorada amb un cap\xc3\xa7al a manera de petxina plana semicircular. La teulada \xc3\xa9s a dos vessants._NEWLINE_El presbiteri cobert amb ogives que s'uneixen a la clau formant una creu. Entre els contraforts, hi ha dos altars laterals a bada i banda de la nau central.\n_START_SECTION_\nCampanar\n_START_PARAGRAPH_\nEl campanar \xc3\xa9s de planta rectangular t\xc3\xa9 tres cossos separats per cornises, \xc3\xa9s de paredat i carreu, coronat per merlets i una pir\xc3\xa0mide quadrada. Les finestres, una d'elles geminada, s\xc3\xb3n posteriors. El segle XVI se li van obrir capelles de volta de can\xc3\xb3 seguida. Actualment nom\xc3\xa9s t\xc3\xa9 una campana."